Ekipi amerikan i futbollit përgatitet për kampionatin botëror të Afrikës së Jugut
Ndeshja e parë e ekipit amerikan do të zhvillohet mç 12 qershor kundër Anglisë
Ekipi amerikan niset për në Afrikën e Jugut me 30 maj Ekipi kombëtar amerikan i futbollit për meshkuj po stërvitet për Kampionatin Botëror në Prinston të shtetit Nju Xhërsi. Stërvitja do të vazhdojë deri të dielën. Universiteti Prinston, një institucion elitist, ndodhet në jugperëndim të qytetit të Nju Jorkut. Skuadra amerikane e futbollit po përdor fushën e futbollit të këtij universiteti për stërvitje. Zëdhënësi i ekipit, Majkëll Kamarman, thotë se ky është vend i mirë dhe ishte një zgjedhje e lehtë, meqenëse traineri i ekipit Bob Bredli është shkolluar në Prinston. Stërvitja e ekipit nuk është e hapur për publikun. Shtypi ka mjaft qasje dhe zoti Kamarman thotë se interesi është më i madh se asnjëherë tjetër. Stërvitja bëhet për t’i sjellë lojtarët në formë, por edhe për të vendosur se kush do të jenë ata 23 veta nga 30 lojtarë gjithsej që do të shkojnë në qershor në Kampionatin Botëror në Afrikën e Jugut. Një nga të sapoardhurit është Edson Badëll i ekpit Galaksi të Los Anxhelosit. Ai kryeson me numrin e golave të shënuar në kategorinë e parë për këtë sezon. Bashkë-lojtari tjetër i Badëll që luan me Los Anxhelosin, mesfushori Landon Donovan, duket se do të marrë pjesë me siguri në ekipin e Kampionatit Botëror, për herë të tretë. Ai thotë se Badëll e meriton t’i jepet shansi. Por traineri Bredli thotë se lojtarët duhet të tregojnë se kanë aq vlerë sa të përfaqësojnë Shtetet e Bashkuara. Pas përfundimit të stërvitjes të dielën, ekipi amerikan i futbollit do të zhvillojë dy ndeshje kundër skuadrave që janë skualifikuar nga Kupa Botërore në Afrikën e Jugut. Ekipi amerikan niset për në Afrikën e Jugut me 30 maj dhe luan ndeshjen e parë të Kampinatit Botëror brenda grupit me 12 qershor kundër Anglisë.